
Text rozhodnutia
Súd: Krajský súd Trnava Spisová značka: 21Sd/68/2015 Identifikačné číslo súdneho spisu: 2015200970 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2015200970.1 ROZSUDOK V MENE SLOVENSKEJ REPUBLIKY Krajský súd v Trnave sudkyňou JUDr. Boženou Husárovou v právnej veci žalobcu: A. M., nar. XX.XX.XXXX, D. XX/XX, G. N. proti žalovanej: Sociálna poisťovňa, ústredie, Ul. 29. augusta č. 8, Bratislava o preskúmanie rozhodnutia žalovanej č. XXX XXX XXXX X zo dňa 02.11.2015 takto r o z h o d o l : Súd žalobu zamieta. Žalobkyni sa nárok na náhradu trov konania nepriznáva. o d ô v o d n e n i e : 1. Žalovaná rozhodnutím č. XXX XXX XXXX X zo dňa 02.11.2015 podľa § 82b zák. č. 461/2003 Z.z. o sociálnom poistení v znení zák. č. 140/2015 Z.z. rozhodla, že žalobkyni nevznikol nárok na zvýšenie sumy starobného dôchodku na sumu minimálneho dôchodku, keď skonštatovala, že suma minimálneho dôchodku za 42 rokov kvalifikovaného obdobia dôchodkového poistenia je 163% zo sumy životného minima 198,03 eur mesačne, t.j. 322,90 eur. Suma starobného dôchodku je 258,70 eur mesačne u žalobkyne, suma vdovského dôchodku je 115,20 eur mesačne, teda úhrnná suma dôchodkov je spolu 373,90 eur mesačne, z toho dôvodu nárok na zvýšenie sumy starobného dôchodku podľa § 82b zák. č. 461/2003 Z.z. žalobkyni nevznikol. 2. Uvedené rozhodnutie žalobkyňa napadla odvolaním doručeným žalovanej dňa 18.11.2015, ktorým žalobkyňa žiadala, aby suma jej starobného dôchodku bola zvýšená na sumu minimálneho dôchodku a nesúhlasí s tým, aby žalovaná vychádzala z úhrnu vdovského a starobného dôchodku. 3. Z dôvodu podaného opravného prostriedku žalovaná postúpila odvolanie podaním zo dňa 17.12.2015 súdu a zároveň zaslala i príslušný dávkový spis. Súčasne s doručením odvolania a dávkového spisu žalobkyne žalovaná predložila aj vyjadrenie zo dňa 17.12.2015, v ktorom žiadala, aby súd rozhodnutie ako vecne správne potvrdil. Vo vyjadrení poukázala na to, že žalobkyni bol priznaný predčasný starobný dôchodok podľa § 67 ods. 1 a § 82 zák. č. 461/2003 Z.z. a podľa § 74 cit. zák. jej bol priznaný od 25.03.2012 vdovský dôchodok, teda k 01.07.2015 patrí žalobkyni úhrnnou sumou dôchodkov čiastka 373,90 eur, ktorá suma je vyššia ako suma minimálneho dôchodku, ktorá je 322,90 eur, preto jej nárok na zvýšenie sumy starobného dôchodku podľa § 82b zák. č. 461/2003 Z.z. nevznikol. 4. Krajský súd v Trnave z dôvodu podaného opravného prostriedku nariadil vo veci pojednávanie, ktorého sa zúčastnila žalobkyňa i žalovaná. 5. Žalobkyňa zotrvala na tvrdení, podľa ktorej jej nárok na zvýšenie jej starobného dôchodku na sumu minimálneho dôchodku prislúcha a nesúhlasila s tým aby k jej starobnému dôchodku bol pripočítavaný dôchodok vdovský, súčtom ktorých tak presahuje hranicu minimálneho dôchodku. 6. Žalovaná vo vyjadrení poukázala na písomné podané stanovisko uvedené vo vyjadrení zo dňa 17.12.2015, na ktorom zotrvala. 7. Krajský súd v Trnave preskúmal žalované rozhodnutie, ako aj konanie, ktoré jeho vydaniu predchádzalo podľa tretej hlavy piatej časti O.s.p. a dospel k záveru, že rozhodnutie žalovanej je správne a odvolanie podané žalobkyňou nie je dôvodné. Podľa § 244 O.s.p. (1) V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. (2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len „rozhodnutie správneho orgánu“). (3) Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenie a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 O.s.p. (1) Podľa ustanovení tejto hlavy postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. (2) Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa naň pripúšťajú, nadobudlo právoplatnosť. (3) Predmetom preskúmavania môže byť za podmienok ustanovených v ods. 1 a 2 aj rozhodnutie, proti ktorému zákon nepripúšťa opravný prostriedok, ak sa stalo právoplatným. Podľa § 250l O.s.p. (1) Podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. (2) Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250q O.s.p. (2) O opravnom prostriedku rozhodne súd rozsudkom, ktorým preskúmané rozhodnutie buď potvrdí, alebo ho zruší a vráti na ďalšie konanie. Ustanovenie § 250j ods. 5 platí obdobne. Podľa § 82b zák.č. 461/2003 Z.z. (1) Suma minimálneho dôchodku, ak odsek 2 neustanovuje inak, je a) 136% sumy životného minima pre jednu plnoletú fyzickú osobu podľa osobitného predpisu56) platnej k 1. januáru kalendárneho roka, v ktorom sa určuje suma starobného dôchodku alebo suma invalidného dôchodku vyplácaného po dovŕšení dôchodkového veku, ak poistenec získal obdobie dôchodkového poistenia podľa odseku 4 v rozsahu 30 rokov, alebo b) percentuálna výmera podľa písmena a) zvýšená o 1. dva percentuálne body za každý ďalší rok obdobia dôchodkového poistenia podľa odseku 4 po získaní obdobia dôchodkového poistenia podľa odseku 4 v rozsahu 30 rokov, 2. tri percentuálne body za každý ďalší rok obdobia dôchodkového poistenia podľa odseku 4 po získaní obdobia dôchodkového poistenia podľa odseku 4 v rozsahu 39 rokov. (2) Suma minimálneho dôchodku poberateľa starobného dôchodku, ktorý je sporiteľ alebo bol sporiteľ podľa osobitného predpisu, 1) sa znižuje rovnako ako sa znižuje suma starobného dôchodku podľa § 66 ods. 6; do obdobia účasti na starobnom dôchodkovom sporení sa započítava len obdobie podľa odseku 4. (3) Suma starobného dôchodku alebo suma invalidného dôchodku vyplácaného po dovŕšení dôchodkového veku sa zvýši tak, aby suma tohto dôchodku alebo úhrn súm podľa písmena c) sa rovnal sume minimálneho dôchodku, ak a) poistenec získal obdobie dôchodkového poistenia podľa odseku 4 v rozsahu najmenej 30 rokov, b) poistenec uzatvoril zmluvu o poistení dôchodku zo starobného dôchodkového sporenia,1) dohodu o vyplácaní starobného dôchodku alebo predčasného starobného dôchodku programovým výberom1) a nemá na osobnom dôchodkovom účte evidované dôchodkové jednotky tvorené z povinných príspevkov, ktoré nie sú predmetom dohody o vyplácaní starobného dôchodku alebo predčasného starobného dôchodku programovým výberom,1) alebo mu bola vyplatená suma podľa osobitného predpisu,56aa) ak poistenec je poberateľ invalidného dôchodku vyplácaného po dovŕšení dôchodkového veku a je sporiteľ alebo bol sporiteľ podľa osobitného predpisu,1) c) suma minimálneho dôchodku je vyššia ako suma starobného dôchodku alebo suma invalidného dôchodku vyplácaného po dovŕšení dôchodkového veku alebo ako úhrn súm starobného dôchodku alebo invalidného dôchodku vyplácaného po dovŕšení dôchodkového veku a vyplácaného 1. vdovského dôchodku alebo vdoveckého dôchodku, 2. výsluhového dôchodku, invalidného výsluhového dôchodku, vdovského výsluhového dôchodku, vdoveckého výsluhového dôchodku, čiastočného invalidného dôchodku alebo invalidného dôchodku podľa osobitného predpisu,2) 3. starobného dôchodku alebo predčasného starobného dôchodku na základe zmluvy o poistení dôchodku zo starobného dôchodkového sporenia1) alebo dohody o vyplácaní starobného dôchodku alebo predčasného starobného dôchodku programovým výberom,1) ak poistenec je poberateľ invalidného dôchodku vyplácaného po dovŕšení dôchodkového veku, 4. pozostalostného dôchodku na základe zmluvy o poistení dôchodku zo starobného dôchodkového sporenia1) a 5. dôchodku z cudziny, ktorý je obdobný starobnému dôchodku, invalidnému dôchodku alebo dôchodkovej dávke podľa prvého bodu až štvrtého bodu, a d) poistenec si uplatnil nárok na dôchodok podľa písmena c) prvého bodu, druhého bodu a štvrtého bodu. (4) Obdobie dôchodkového poistenia na účely minimálneho dôchodku je obdobie dôchodkového poistenia a obdobie, ktoré sa pripočítalo k obdobiu dôchodkového poistenia na určenie sumy invalidného dôchodku, získané a) v kalendárnom roku, za ktorý sa osobný mzdový bod určil najmenej v hodnote 0,241, ak v písmenách b) až d) nie je ustanovené inak, b) pred 1. januárom 1993, c) v cudzine alebo d) v kalendárnom roku, 1. v ktorom boli splnené podmienky nároku na starobný dôchodok alebo invalidný dôchodok, 2. do ktorého patrí deň, od ktorého bol priznaný starobný dôchodok alebo invalidný dôchodok podľa predpisov účinných pred 1. januárom 2004. 8. Z predloženého dávkového spisu žalovanej mal súd preukázané, že žalobkyni bol podľa § 67 ods. 1 a § 82 zák. č. 461/2003 Z.z. od 05.04.2012 priznaný predčasný starobný dôchodok vo výške 233,20 eur mesačne a rozhodnutím zo dňa 30.04.2012 jej bol podľa § 74 zák. č. 461/2003 Z.z. od 25.03.2012 priznaný vdovský dôchodok v sume 216,- eur mesačne. Zároveň žalobkyni rozhodnutím žalovanej zo dňa 30.04.2012 bolo oznámené, že podľa § 51 ods. 2 zák. č. 461/2003 Z.z. jej bude vyplácaný predčasný starobný dôchodok v sume 233,20 eur a vdovský dôchodok v sume 108,00 eur, v úhrne 341,20 eur. 9. Žalobkyňa podaním zo dňa 08.09.2015 požiadala žalovanú o prehodnotenie svojho starobného dôchodku na minimálny dôchodok, na čo jej bolo oznámené, že nárok na zvýšenie sumy jej starobného dôchodku na sumu minimálneho dôchodku jej podľa § 82b zák. č. 461/2003 Z.z. nevznikol, ktoré rozhodnutie je predmetom tohto súdneho konania. 10. Z obsahu spisu mal súd preukázané, že žalovaná v administratívnom konaní o žiadosti žalobkyne zvýšiť starobný dôchodok rozhodla v súlade so zákonom. Suma minimálneho dôchodku je s poukazom na zák. č. 601/2003 Z.z. o životnom minime k 01.05.2015 198,00 eur mesačne. Žalobkyňa má k 01.07.2015 získanú dobu 42 rokov a 57 dní kvalifikovaného obdobia dôchodkového poistenia, čo je 163 % zo sumy životného minima, t.j. 322,90 eur mesačne. Podľa § 82b zák. č. 461/2003 Z.z. k uvedenému dátumu, teda k 01.07.2015 patrí žalobkyni starobný dôchodok vo výške 258,70 eur mesačne a vdovský dôchodok v sume 115,20 eur mesačne, čo je suma 373,90 eur mesačne a z čoho vyplýva, že úhrnná suma dôchodkov, ktorá je žalobkyni vyplácaná je vyššia ako suma minimálneho dôchodku, ktorá je 322,90 eur mesačne, z toho dôvodu jej nárok na zvýšenie starobného dôchodku podľa jej žiadosti nevznikol. Konajúci súd tak dospel k záveru, že opravným prostriedkom žalobkyne napadnuté rozhodnutie je vecne správne, zákonné a je ho potrebné potvrdiť. 11. V závere považuje konajúci súd za potrebné zdôrazniť, že nárok na zvýšenie na minimálny dôchodok sa poberateľovi dôchodkovej dávky vypláca iba vtedy, ak celkový dôchodkový príjem uvedenú sumu minimálneho dôchodku nedosahuje. Podmienkou teda pre zvýšenie sumy dôchodku na minimálny dôchodok je skutočnosť, že reálny úhrn všetkých dôchodkov nedosahuje ani výšku minimálneho dôchodku, kedy sa do celkového úhrnu dôchodkov zahŕňajú sumy aktuálne vyplácaných dôchodkov, čo je jednou z podmienok pre vyplácanie minimálneho dôchodku. U žalobkyne táto podmienka nie je splnená, pretože úhrn jej vyplácaných dôchodkov so sociálneho poistenia a to starobného a vdovského presahuje výšku minimálneho dôchodku a nie je poberateľkou dôchodku, pri ktorej by reálny úhrn všetkých dôchodkov nedosahoval ani výšku minimálneho dôchodku, z ktorého dôvodu jej teda nárok na zvýšenie iba jej starobného dôchodku nevznikol. 12. O trovách konania súd rozhodol podľa § 250k ods. 1 O.s.p. v spojení s § 250l ods. 2 O.s.p. a žalobkyni, ktorá bola v konaní neúspešná nárok na náhradu trov konania nepriznal. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2015200970.1 (dáta aktuálne k 13. 11. 2026). Záväzné je znenie zverejnené súdom.




